Un solitari gol de Lampard tomba una Espanya dominadora però sense profunditat a Wembley (1-0) - Esport3 - TV3 i Catalunya Ràdio\nUn solitari gol de Lampard tomba una Espanya dominadora però sense profunditat a Wembley (1-0)\nLa selecció espanyola ha perdut contra Anglaterra en un partit amistós disputat a Wembley en un duel on Iker Casillas ha igualat el rècord històric d'internacionalitats d'Andoni Zubizarreta amb 126. En el mateix escenari on el Barça es va proclamar campió d'Europa, l'actual campiona del món no ha pogut contra el conjunt anglès, que s'ha acabat imposant gràcies a un solitari gol de Lampard en l'inici de la segona part. Espanya, amb cinc jugadors blaugranes a l'onze titular, ha dominat bona part de l'enfrontament però li ha faltat la profunditat necessària per superar la muralla defensiva dissenyada per Fabio Capello. Villa ha tingut l'ocasió més clara per fer l'empat però el seu xut s'ha estavellat al pal.\n17/11/2011 - 11.15\nFins a cinc jugadors blaugranes, Xavi, Iniesta, Sergio Busquets, Villa i Piqué han entrat a l'onze titular de la selecció espanyola en l'amistós contra Anglaterra a Wembley. En el mateix escenari on el Barça es va proclamar campió d'Europa el passat mes de maig, Iker Casillas ha igualat el rècord històric de 126 internacionalitats amb Espanya d'Andoni Zubizarreta.\nEl conjunt de Vicente del Bosque ha imposat des del xiulet inicial el seu joc de toc però sense massa profunditat davant un rival que li ha cedit tota la iniciativa amb l'objectiu d'intentar sorprendre en algun ràpid contraatac. Durant la primera meitat, Espanya ha tingut molta possessió de la pilota però ha estat incapaç de perforar la muralla defensiva anglesa dissenyada per Fabio Capello. El seleccionador anglès ha lluït una espectacular flor a la seva americana en motiu de la boda del seu fill, que s'ha casat amb l'absència obligada del seu pare per aquest duel.\nLampard decanta la balança\nDesprés d'una primera part sense gols, només començar la represa ha arribat la jugada que ha decantat el partit a favor dels anglesos. Darren Bent ha rematat de cap al pal i Lampard ha aprofitat el refús per batre la porteria defensada per Pepe Reina, que ha substituït Casillas al descans.\nEls canvis introduïts per Del Bosque no han servit per dinamitzar el joc ofensiu de la selecció espanyola, que s'ha estavellat una vegada i una altra contra l'ordenada defensa anglesa. En el tram final, Espanya s'ha abocat a l'atac en busca d'un empat que hauria fet més justícia i Villa ha disposat de l'ocasió més clara per fer l'un a un però el seu xut s'ha estavellat al pal. Cesc també ha tingut una bona oportunitat per marcar però els intents a la desesperada no han servit per evitar la derrota del combinat espanyol, que continua renyit amb els amistosos contra seleccions potents.\n"Una derrota injusta"


L'Audiència Nacional anul·la la presó del CDR sabadellenc Xavier Duch - Diari de Sabadell\nL'Audiència Nacional anul·la la presó del CDR sabadellenc Xavier Duch\nEl jutge haurà de decidir si és procedent la seva llibertat definitiva\nXavier Duch, en el moment de la seva detenció / VICTÒRIA ROVIRA\nL'Audiència Nacional ha anul·lat la interlocutòria de presó per a quatre dels CDR detinguts el 23 de setembre passat, entre ells el sabadellenc Xavier Duch. El tribunal considera que no se'ls va proporcionar informació essencial de les actuacions en la vista després de la qual es va acordar el seu ingrés a la presó. Duch no sortirà al carrer i haurà d'esperar a una nova decisió del tribunal.\nD'aquesta manera, la Sala ha estimat parcialment el recurs d'apel·lació de Duch i també dels altres CDR Eduardo Garzón, Xavier Buigas i Alexis Codina, i té pendent resoldre els del també sabadellenc Jordi Ros i Ferran Jolis. Els quatre hauran d'acudir aquest dimecres davant del jutge instructor per celebrar de nou la vista.\n"La sala constata la vulneració de drets que han patit quasi dos mesos després del seu empresonament", considera la defensa dels encausats, representada per Alerta Solidària. En aquest sentit, exigeixen que la nova situació porti a "l'immediat alliberament" dels set empresonats. Alerta Solidària sempre ha demanat la sortida de presó dels CDR en la mesura en què no aprecia indicis de delicte i en cas que no sortissin de presó, ha demanat el trasllat dels empresonats a centres penitenciaris catalans.\nAixò vol dir que surt de presó?\nNo, si més no, de moment. La decisió de l'Audiència Nacional deixa sense efecte la presó, decretada el passat 23 de setembre. En termes judicials, és com si aquest temps d'empresonament no s'hagués produït i Duch torna a quedar en situació de detingut.\n"Aquesta resolució deixa sense efecte la presó provisional, però no la situació de privació de llibertat a conseqüència de la seva detenció", argumenta la interlocutòria de l'Audiència Nacional. Així doncs, el jutge instructor de la causa, Manuel García Castelló, haurà de decidir si és procedent la seva llibertat definitiva o, per contra, seguint el procediment legalment previst, considera que ha de mantenir la presó provisional.\nCal ara una segona decisió a partir d'una nova vista, que se celebrarà demà a les 12 h, juntament amb un altre dels fins ara empresonats, Eduardo Garzón. Segons la seva defensa, això es tracta d'una "maniobra jurídica" per mantenir-lo entre reixes.\nTemes:cdr, Jordi Ros, Xavi Duch


L’AMPA d’Els Aigüerols denuncia el tancament progressiu del centre a la roda de premsa convocada pel sindicat d’Ensenyament | AMPA Els Aigüerols\nL’AMPA d’Els Aigüerols denuncia el tancament progressiu del centre a la roda de premsa convocada pel sindicat d’Ensenyament\nNo al tancament de les escoles públiques!\nLa tresorera de l’AMPA de l’Escola Els Aigüerols, Isabel Roman, va participar el dilluns 11 de març a la roda de premsa convocada pel sindicat majoritari d’Ensenyament, USTEC-STEs sobre el tancament de línies de P3 a les escoles públiques.\nRoman va exposar la situació del centre després de l’anunci de la Generalitat de tancar progressivament l’Escola Els Aigüerols a partir del curs 2014-2015. La membre de l’AMPA va explicar que la cinquena escola pública a Santa Perpètua és molt necessària i que no s’enten el tancament del centre quan hi ha pendent d’escolaritzar 22, 23 i 18 germans d’alumnes pendent d’escolaritzar a partir del curs 2013-2014.\nIsabel Roman també va fer un repàs de totes les accions reivindicatives que ha fet el centre des de que la Generalitat va anunciar a l’octubre del 2012 que la construcció de l’edifici s’havia endarrerit amb motiu de la celebració de les eleccions autonòmiques. El síndic de Greuges va acceptar a tràmit al mes de novembre de l’any passat la queixa de l’AMPA d’Els Aigüerols sobre l’incompliment de la Generalitat de construir l’edifici. L’associació de mares i pares també ha anunciat que està estudiant emprendre accions legals per l’incompliment de la Generalitat.\nL’USTEC.STEs va denunciar durant la roda de premsa la “clara voluntat del Departament d’Ensenyament d’afeblir la xarxa de centres públics en favor dels centres privats concertats”. Pel sindicat d’Ensenyament “la davallada d’alumnes de p-3 i la manca de recursos, la consellera Irene Rigau pretén disminuir encara més la xarxa de centres públics, anunciant el tancament de set escoles i 73 grups de P-3 en centres públics, el que deixa a les famílies i al professorat en una situació d’incertesa sobre el seu futur i estronca projectes educatius innovadors que estaven funcionant”.\nL’USTEC·STEs també denuncia la planificació del Departament d’Ensenyament que mostra una clara voluntat d’afeblir la xarxa de centres públics en favor dels centres privats concertats i que l’anunci que ha fet la consellera uns dies abans de la preinscripció és un atac directe als centres, ja que la incertesa que crea a les famílies fa que, finalment, la preinscripció disminueixi.\n← Fins al 22 de març tens temps d’inscriure el teu fill/a a l’Escola Els Aigüerols!\nL’AMPA d’Els Aigüerols està satisfeta amb el suport del Parlament però exigeix una rectificació d’Ensenyament →


Valtonyc anirà a judici per un delicte d'odi contra la Guàrdia Civil\nUn jutjat de Sevilla ha dictat una interlocutòria que ordena fixar una data per al contenciós\n“M’esperava una allau de suport dels polítics balears i cap m’ha vingut a veure” Josep Miquel Arenas, ‘Valtonyc’ ARA BALEARS\nPalmaEl jutjat d'Instrucció número 2 d'Estepa, a Sevilla, posa fi a la investigació oberta entorn de Josep Miquel Arenas –Valtonyc– per un presumpte delicte d'odi contra la Guàrdia Civil i ordena fixar una data per al judici, segons ha informat El Confidencial. L'acusació es basa en unes declaracions del cantant durant un dels seus concerts en què suposadament instava el públic a atemptar contra els agents del cos de seguretat.\n"Matau un puta guàrdia civil aquesta nit, anau a un altre poble on hi hagi guàrdies civils i matau-ne un, posau una puta bomba al fiscal d'una vegada". Aquestes van ser les consignes del raper, que la Guàrdia Civil va denunciar el maig del 2018. Ara, l'instructor del cas ha decidit fer el judici per aquests fets. Les parts de la causa –la fiscalia i l'acusació particular, l'Associació Unificada de Guàrdies Civils (AUGC)– hauran d'emetre un informe de qualificació i incloure la pena que hauria de complir Valtonyc.\nLa Guàrdia Civil denuncia Valtonyc per animar a "matar un puta agent"\nEl raper ha respost aquest dimarts a través de Twitter a l'anunci que va fer ahir l'AUGC. L'associació afirmava en una piulada que "el jutge asseu a la banqueta Vatònyc per delicte d'odi contra la Guàrdia Civil", a la qual cosa l'acusat ha respost en to irònic: "allibereu a qui tingueu perquè jo estic assegut a una butaca de casa meva". A més, adverteix "tampoc vendré, ja que no hi ha vol des de Brussel·les i l'OMS recomana no fer escala". La seva publicació acaba amb un "Bones festes, puta Espanya i fora les forces d'ocupació".\nDiuen que un jutge de Sevilla me ha sentado en el banquillo. Allibereu a qui tingueu perquè jo estic assegut a una butaca de casa meva i tampoc vendré, ja que no hi ha vol des de Brussel·les i la OMS recomana no fer escala. Bones festes, puta Espanya i fora les forces d'ocupació. https://t.co/6m9kmlb2sZ\n— JOSEP VALTÒNYC (@valtonyc) 15 de diciembre de 2020\nL'AUGC va assegurar el 2018, després de conèixer les manifestacions, que aquestes "traspassen el límit de la llibertat d'expressió" i, per aquest motiu, van acusar Valtonyc d'enaltiment del terrorisme. A més, l'associació també va demanar obrir el debat per endurir la legislació vigent amb l'objectiu de protegir més els agents després dels atacs i les agressions contra la Guàrdia Civil a Gibraltar i Alsasua.\njosep valtonyc valtonyc guàrdia civil\nEl Canigó de la Revolució


HOla, això és un aprova\nPaulownia, l’arbre del futur: Agricultura Regenerativa a Masia Escrigas.\nJa fa 5 anys vaig fer el pas a cultiu ecològic a la finca. Aquest any he decidit anar un pas més enllà, cap a l’agricultura regenerativa. Com bé diu la paraula, consisteix en regenerar l’ecosistema. El meu objectiu és aconseguir una finca agrícola i ramadera on tots els animals i éssers vius que hi viuen treballin en simbiosi, cadascun aportant un sentit i equilibri en aquest espai.\nEn aquesta primera fase i prova pilot realitzarem una plantació d’arbres Paulownia. L’objectiu és que aquests arbres treballin compensant emissions de carboni dels seus padrins.\nUn cop iniciat aquest projecte, obrirem les portes a la plantació un cop a l’any a tots els padrins durant l’època de floració. Perquè puguis venir amb la teva família a gaudir d’un pícnic sota el teu arbre/s. Veure com creix i descobrir totes les meravelles que aporta.\nA més a més, el teu arbre durant aquests 9 anys serà hàbitat per abelles i sota la seva ombra viuran felices les nostres gallines. T’ho imagines?\nAmb aquest apadrinament podrem iniciar el projecte cap a la regeneració:\nComprar els arbres, muntar un sistema de reg perquè no pateixin durant les èpoques de més calor i menys pluja. Així ells podran créixer a un bon ritme i treballar per reduir les emissions de CO2. També se’ls ha de cuidar i mimar any rere any podant les branques necessàries per assegurar el seu bon creixement.\nAPADRINA PER 55€\n(menys de 5€ al mes)\nAPADRINA PER 400€\n(menys de 4€ al mes)\nApadrina una paulownia per compensar les teves emissions de CO2 y disfruta d’un picnic anual sota el teu arbre.\nEl cicle de l’arbre són 9 anys. Així que oferim la opció de tenir una la quota anual durant aquests 9 anys o bé un sol pagament que serveix per als 9 anys.\n(Places limitades a 100 arbres)\nCartell amb el nom de la família en el teu arbre.\nDiploma de padrí regeneratiu.\nAccés a la plantació de Masia Escrigas durante l’época de floració para disfrutar d’un picnic sota el teu arbre.\nPrioritat a l’hora de reservar les activitats de Masía Escrigas.\nAPADRINA LA TEVA PAULOWNIA\nPots llegir més informació sobre la Paulownia i aquesta iniciativa al post del blog: La Paulownia, l’arbre del futur.\n¿QUÈ PASSARÀ AMB L’ARBRE UN COP ACABAT L’APADRINAMENT?\nL’arbre un passats els 9 anys es tallarà i la fusta s’utilitzarà per la caldera de biomassa que tenim a la mateixa finca per escalfar l’aigua al llarg de l’any i per la calefacció els mesos d’hivern.\nEl nostre objectiu és ser autosuficients amb energies renovables i sostenibles.\nSi vols seguir sent padrí del mateix arbre estarem encantats de que segueixis en el projecte veient-lo creixer de nou en el seu segon cicle.\n¿PUC DEIXAR DE SER PADRÍ EN QUALSEVOL MOMENT?\nSí, encara que lo interessant és ser padrí durant el cicle de 9 anys i poder veure l’evolució. Si pel motiu que sigui vols deixar de ser padrí no es renovarà la quota. Per altra banda ja no tindràs accés al picnic anual.\n¿PUC COMPRAR UNA PAULOWNIA PEL MEU JARDÍ?\nÉs clar que sí! L’important és que entre tots ajudem a regenerar el món en què vivim. Si tens espai per planta una Paulownia i cuidar-la, a la meva botiga online pots aconseguir una Paulownia híbrida per plantar o regalar.\n¿PUC PARTICIPAR COM EMPRESA?\nPor suposat! Reserva els arbres que vulguis per compensar les teves emissions i tindràs el teu cartell com empresa col.laboradora.


Mio Boob Tube + Reafirmant de Pit i Coll - Petit Tresor\n> Mio Boob Tube + Reafirmant de Pit i Coll\nBoob Tube + conté omegues súper nutritius, àcid hialurònic i antioxidant coq10 protector del col·làgen per dónar lluminositat. Amb extracte de Dent de Lleó, Card i Arrel d'Angèlica Xinesa que estimulen la regeneració de les cèl·lules perquè la pell superficial es mantingui jove, fresca i brillant. A més també inclou Centella Asiàtica i Seppicalm TM que estimulen la circulació i fan que la teva pell estigui ferma, forta i en forma; i així pugui ajudar-te a mantenir els teus pits a lloc.\nPerquè ho necessites...\nEls canvis de talla de pit, la gravetat, el dany solar, i per descomptat, tenir (i alimentar!) nadons passen factura als nostres pits (i coll!). Quan l'estructura de suport d'aquesta pell fina i delicada comença a flaquejar amb el temps, es produeix la "caiguda" dels pits, i el coll i escot es tornen secs i amb arrugues. És per això que apareixen marques, estries, arrugues i pèrdua de color. Boob Tube + està fet amb els ingredients adequats, per això notaràs una GRAN diferència en poc temps.


TROBADA-CELEBRACIÓ 8è ANIVERSARI TOTCÀMPING 7-8-9 de Febrer - Pàgina 12 - Totcàmping\nTROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48185\nHola Jepi, nosaltres voldrem 50 calçots!!\nTROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48186\nOstres, aixó si que hem sap greu, ens acabem d'asebentar que el dia 8 tenim un aniversari al que no podem faltar, així que sentin-ho molt ens tenim que donar de baixa de la KDDA, amb la il-lusió que ens feia veure tanta gent que fa temps que no veiem. Tot i així, no descarto la possibilitat d'una visita rápida, pero no será el mateix.\nTROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48189\nA 27/01/2014 he pujat al web el cançoner per tal de que, amb aquest enllaç, tots els podeu veure o descarregar:\nTROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48190\nNosaltres comfirmem que venim. Anirem dissapte. I volem 25calçotttts\nTROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48194\nAixo es va acontant, per la meva part tambe s'acosta l'incertesa de trobar el lloc, si no vaig equivocat un cop a Villafranca tenim de tirar en direccio l'Ordal fins Avinyonet de Penedes, un cop aqui, Artcava es facil de trobar o ens perderem ?, si ens puguesiu orientar aniria de conya. Gracies\nTROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48195\nJofranc va escriure: Bona nit a tots\nEstà ben indicat, però posarem un mapa per a que no et perdis .\nTROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48196\nAhir vam estar a Art-Cava amb les famílies Tiramillas, Jepi.\nEl Sr. Miquel Àngel ens va mostrar les instal·lacions per aparcar, per fer els calçots i la cava, i ens va comentar les possibles activitats a fer.\nUs en faig cinc cèntims i ho afegiré al primer missatge del fil.\nArt-cava se'n pot encarregar, si volem, de tot el que necessitem, de proporcionar-nos els calçots, del personal per fer-los, de la salsa, etc., i hem acordat que:\nNomés ens proporcionaran la llenya, les diferents graelles per fer els calçots, carxofes i carn, a més deixar-nos l'espai per fer tota l'activitat.\nPersonal als fogons:\nHi havien diversos companys que estaven disposats a treballar per la resta fent-los, sinó es pot contractar el servei. Caldria saber si finalment podem comptar amb ells.\nCalçots i graelles:\nEls hi comprarem a Art-Cava. Són de denominació d'origen Valls d'un productor que sempre guanya o queda segon en un concurs de qualitat de calçots.\nFarem paquets de 25 calçots per facilitar la compra i el repartiment, cadascú indicarà quants tiquets o paquets voldrà adquirir, a un preu de 4,5€ el paquet.\nPer aquells que només vulguin menjar un parell, per fer un tast testimonial, que ho indiquin per fer la previsió.\nHi haurà una graella independent per si algú desitja portar-se calçots propis o cuinar-se carxofes.\nUn cop fets els calçots “comunitaris”, les graelles quedaran lliures per qui vulgui utilitzar-les.\nLa salsa la portarà cadascú. La marca Ferrer és una de les recomanades. Per a qui la vulgui fer, en un dels missatges comentaven aquesta informació:\nA canvi de deixar-nos l'espai per fer tota l'activitat, Art-cava demana una compra obligatòria de dues ampolles per usuari. Com a mínim, una de les dues anirà personalitzada amb una etiqueta especial i commemorativa. El preu de les dues ampolles serà de 16 euros.\nTaller de cava:\nArt-cava ofereix la possibilitat de fer un “taller”, una activitat lúdica i formativa on els participants visiten i reben la explicació del procés d'elaboració del cava, escolleixen un dels tres tipus que en tenen -a través d’un tast guiat- i participen en el desgorjat d'una ampolla que desprès podran endur-se i gaudir a casa seva. El preu de l'activitat és de 20-35 €/persona depenent de la quantitat de persones interessades en fer el taller.\nHem d'acabar de lligar una visita al poblat ibèric i a una ermita propera, ens manca saber el preu i horaris.\nSi el dia 4 de Febrer hi ha previsió de pluges importants, aplaçaríem la trobada per una altra data.\nEn aquest full anirem posant els assistents, els calçots que menjaran i les activitats a les que s'apuntin:\nRe:TROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48200\nGràcies per les gestions! Tema calçots i dues ampolles, està claríssim. Tema fer calçots, no sé si seria molt car que ho fessin ells (no sé si hi ha gent amb experiència a la colla, jo n'he fet algun cop i si els fem, col·laboraré)\nRe:TROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48201\nBona nit, en prim i nosaltres arribarem dissabte al mati, en nanan divendres. Els calçots seran 1 paquet per en prim un altre per en nanan i 3 paquets per nosaltres, el taller del cava ja l 'hem fet, apuntans a les altres visites i per ajudar farem tot el que sabem i poguem, fins aviat.\nTROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48202\nPodeu contar amb mi per fer els calçots!\nTROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48203\nEn David sembla que finalment tindrà festa, així que confirmem que vindrem.\nEncarreguem 1 paquet de 25 calçots.\nSegurament arribaríem el divendres.\nMoltes gràcies als organitzadors per la feina que feu!\nTROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48204\nNosaltres no agafarem calçots.\nArribem dissabte a la tarda.\nSi hi hagués taller de cava el diumenge a mig matí ens hi apuntaríem.\nTROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48205\nBona nit bona gent, em sap molt greu però no podrem venir a la trobada. La Carme té jornada de portes obertes a l'escola el dissabte i el diumenge ens toca ocupar-nos de les iaies. Això darrer, tot i que complicat, potser es podria arreglar, però el primer és causa de força major. Una altra vegada serà!\nEspero que us ho passeu molt bé!!!\nTROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48206\nwilli va escriure: Podeu contar amb mi per fer els calçots!\nGràcies, et posem de fogoner !\nEns pots confirmar quants calçots voldràs ?\nRe:TROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48207\nXavi_ZixxeR va escriure: Gràcies per les gestions! Tema calçots i dues ampolles, està claríssim. Tema fer calçots, no sé si seria molt car que ho fessin ells (no sé si hi ha gent amb experiència a la colla, jo n'he fet algun cop i si els fem, col·laboraré)\nGràcies, et posem d'ajudant de fogoner !\nTROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48208\nHola colla.Tal com diu el webmestre hi ha la possivilitat de fer dues visites(monestir o Poblat Ibèric) i un taller el diumenge al matí.\nLes visites seran a aquests llocs polseu aquí i l'horari serà a les 10:30.El preu de cada visita es de dos euros i cal anar-hi a peu a uns 10/15 minuts caminant(possibilitat d'anar-hi algú amb cotxe per a persones que no puguin caminar).Cal apuntar-se tal com diu el webmestre.Es molt probable que no es puguin fer les tres activitats alhora,per tant caldrà triar-ne una de les tres o cap.\nRecordeu que els que tingueu guitarra o algun instrument el podeu portar per acompanyar la vetllada.Descarregueu-vos el cançoner i imprimiu-lo per tal de poder cantar tots plegats alguna cançoneta.(Gràcies Manolo per la teva feina).\nEsperem algun grup de fogainers per fer els calçots,gràcies als que ja us heu ofert. Homer,Willi,Xguell,XaviJepi...etc\nToni sentim la vostra baixa,però les causes majors s'entenen. Esperem retrobar-vos ben aviat en algun altre lloc.\nEva el taller de cava serà a l'hora que dius.Jo ho vaig trobar interessant i divertit,fabricar la teva pròpia ampolla.\nNuriaidavid ens alegrem molt de que hi pugueu ser,tenim ganes de saludar-vos ,veure la vostra auto i els vostres fills que ja deuen tenir barba.\nTROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48209\nToni-de-Ros va escriure: Bona nit bona gent, em sap molt greu però no podrem venir a la trobada. La Carme té jornada de portes obertes a l'escola el dissabte i el diumenge ens toca ocupar-nos de les iaies. Això darrer, tot i que complicat, potser es podria arreglar, però el primer és causa de força major. Una altra vegada serà!\nLlàstima, ens veiem un altre dia Toni.\nTROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48212\nJepi, si us plau, apunta'ns al taller de cava del diumenge a mig matí. Gràcies !\nRe:Re: TROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48213\nPer tota la família jo crec que els 100 que havíem dit pot ser una bona xifra.\nRe:Re: TROBADA-CELEBRACIÓ 8è ANIVERSARI TOTCÀMPING\tfa 7 anys 2 mesos\t#48215\nXavi_ZixxeR va escriure: Per tota la família jo crec que els 100 que havíem dit pot ser una bona xifra.


La Diputació de Valencia incrementa fins als 2,5 milions d’euros les ajudes als projectes Smart Cities | Notícies Dígitals\nLa Diputació de Valencia incrementa fins als 2,5 milions d’euros les ajudes als projectes Smart Cities\n19/04/2022 ajudes, diputacio de valencia, projectes, smart cities\nL’àrea de Modernització de la Diputació de València ha convocat les subvencions a Smart Cities amb un global de 2,5 milions d’euros, una quantitat que torna a augmentar en mig milió d’euros en esta cinquena convocatòria. Una de les grans novetats d’enguany és que el pressupost màxim finançable del 80% per projecte passarà de 20.000 a 25.000 euros.\nAixí mateix, també s’inclouran els projectes d’anàlisi de dades (projecte tipus SW-Analítiques), ja que fins ara únicament es finançava la compra de dispositius (projecte tipus HW-Dispositius); però atés que l’objectiu final de dotar d’intel·ligència als serveis municipals és facilitar la presa de decisions, també es podrà finançar l’analítica. Es podran presentar fins a tres projectes de compra de dispositius i dos d’anàlisis de dades per entitat i podran fer-ho els ajuntaments, mancomunitats i entitats locals menors.\nCom explica la diputada de Modernització, Mentxu Balaguer, la finalitat de la convocatòria és “arribar al màxim nombre d’entitats locals i aconseguir així mitigar la bretxa digital que assola als xicotets municipis a l’hora d’escometre projectes de modernització i d’accés a la capacitat de dotar de tecnologia els serveis que oferixen a la ciutadania”.\nEnguany, com ja va succeir en l’anterior convocatòria, la sol·licitud no implicarà cap compromís d’acceptació de la subvenció en el moment de la presentació del projecte. La selecció dels beneficiaris es realitzarà mitjançant qualificació dels diferents apartats que figuren en l’annex de la convocatòria, on es detallen tots i cadascun dels punts que haurà d’incloure la memòria tècnica i que seran objecte de valoració.\nEl termini serà fins al 20 de maig. La presentació de sol·licituds haurà de fer-se a través de la carpeta d’ajuntaments, on es penjarà tota la informació i els annexos que hauran de complimentar-se. Les memòries hauran de seguir estrictament els apartats proposats en els corresponents annexos per a poder ser puntuats correctament. Els projectes seran valorats segons el barem determinat a les bases de la convocatòria, per a continuació publicar la llista de beneficiaris.\n← La Diputació d’Alacant inverteix 450.000 euros per protegir l’entorn natural de mig centenar de municipis\nLes atletes del Valencia Club Atletisme visiten la Diputació de Valencia →


La vaga redueix el transport coincidint amb el final de la Setmana de la Mobilitat Sostenible\nL'atzar ha volgut que l'últim dia de la Setmana de la Mobilitat Sostenible i Segura que promou l'ús del transport públic, entre altres coses, coincideixi amb el 29-S, data de la vaga general. I tenint en compte que Catalunya serà l'únic territori de tot l'Estat on no hi haurà transport urbà, interurbà ni Rodalies fora de les hores punta, tot fa pensar que dimecres no serà, precisament, un bon dia per fomentar l'ús d'aquests mitjans públics. Davant de les diferències que hi ha en els serveis mínims segons si es mira una autonomia o una altra, els sindicats catalans remarquen que els serveis de Catalunya són "els més justos" perquè es van pactar amb la Generalitat i la patronal el 2006, lluny d'una convocatòria de vaga.\n27/09/2010 - 19.20 Actualitzat 28/09/2010 - 07.39\nDetall de la cartell de la campanya per la mobilitat sostenible i segura\nLa Setmana de la Mobilitat Sostenible i Segura, que porta activitats a 140 municipis catalans, té lloc entre el 22 i el 29 de setembre i es va instaurar el 2001, després de dues edicions del Dia sense Cotxes.\nAquest any, l'últim dia coincidirà amb la vaga general convocada contra la reforma laboral. Des del Departament de Política Territorial i Obres Públiques recorden que la setmana es programa "molt abans" i "sempre en les mateixes dates", de manera que no s'ha evitat la coincidència. De tota manera, en previsió de possibles afectacions ja es va modificar algun acte, principalment a Lleida, on el dia de Sant Miquel, a més, és festiu.\nSigui com sigui, els usuaris tindran poques opcions de fer servir el transport públic el 29 de setembre. A Catalunya, els serveis mínims pactats preveuen un 25% del servei habitual en metro, bus, tramvia, Ferrocarrils de la Generalitat i Rodalies a les hores punta, -de 06.30 a 09.30 i de 17.00 a 20.00 hores.\nFora d'aquests límits horaris, però, no hi haurà transport urbà, interurbà ni Rodalies, cosa que no passarà a altres autonomies. Els casos més extrems són Madrid o Castella-la Manxa, on no s'ha arribat a cap acord amb els sindicats i els serveis mínims hi arriben al 50% en hora punta.\nPels sindicats catalans els serveis mínims d'aquí són els més justos perquè es van pactar amb la Generalitat i la patronal el 2006, en fred i sense l'ombra de la vaga a sobre. El que no es va incloure en aquests serveis mínims van ser els trens de mitjana distància. Els usuaris de les línies de tren de Figueres o Tortosa, per posar dos exemples, hauran de recórrer al transport privat en cas que vulguin fer aquests trajectes.\nEls usuaris de trens de mitjana distància, penjats per la vaga\nSindicats i Foment tanquen un acord per als serveis mínims del 29-S\nTreball dicta uns serveis mínims del 25% per al transport públic


3 min. Barcelona 23/11/2017 00:45\n651x366 Marine Le Pen ahir ensenyant una carta de la Société Générale per demostrar el suposat boicot bancari contra ella i el FN. / B. TESSIER / REUTERS Marine Le Pen ahir ensenyant una carta de la Société Générale per demostrar el suposat boicot bancari contra ella i el FN. / B. TESSIER / REUTERS\nLa líder del Front Nacional (FN), Marine Le Pen, treu foc pels queixals després que aquesta setmana dues entitats financeres -l’HSBC i la Société Générale- decidissin tancar-li el seu compte personal i el del seu partit, respectivament. “L’oligarquia financera està intentant interferir en el curs de la democràcia francesa -va dir ahir Le Pen-. ¿Haurà d’exiliar-se l’oposició? Què serà de la reputació de França si això passa?”


ESTADES REGENERATIVES BALNEARI CALDES DE BOI\n19 juliol, 2020 La borrufa\nEl Balneari de Caldes de Boi prepara les primeres estades regeneratives per a persones que necessitin un recuperació i descans després d’un procés intens d’estrès o cansament, així com adquirir nous hàbits per aconseguir estils de vida més saludables i poder gestionar situacions d’incertesa com l’actual.\nUna de les novetats per a fer front a la situació actual i les noves necessitats de la població son les Estades Regeneratives que ofereix el Balneari de Caldes de Boi.\nEncapçalat per la Dra. Christina Schepers, especialista en dermatologia, medicinal integrativa i psicoinmunoendocrinología, on juntament amb un equip de terapeutes (Mari Carmen Martín – Psicòloga, Bego Vega – Terapeuta i Andoni Leiva – musicoterapeuta especialitzat en bols tibetans) aportaran les eines necessàries per a aconseguir regenerar cos i ment i dur a terme un canvi de vida.\nDurant una setmana i en un entorn totalment natural a 1.500 metres d’alçada amb aigües termals i allunyat de les aglomeracions, els participants, després d’una visita mèdica inicial, podran gaudir a diari d’activitats com ioga, exercicis respiratoris o meditació, seguit d’un programa complert amb tècniques termals com circuit termal relaxant, saunes naturals, inhalacions i aerosols. A més a més, diàriament s’oferiran tallers com feng-shui, olis essencials, risoteatre, musicoteràpia o biodansa.\nPer a aconseguir l’auto regeneració s’inclou una alimentació orgànica i de proximitat basada en aliments antiaging i temps lliure per gaudir de teràpies termals complementàries. El programa només s’oferirà a un grup reduït de 20 persones en una primera edició que tindrà lloc del 30 de juliol al 5 d’agost 2020. Donada la bona acceptació i demanda del programa, s’ha programat una segona edició prevista del 27 d’agost al 2 de setembre 2020.\nCarregant ... - 252 visites


Wikiloc | Ruta Castell de Milany, Puig de l'Obiol, Salt del Molinot i Bauma del Teixidor\nCastell de Milany, Puig de l'Obiol, Salt del Molinot i Bauma del Teixidor\nPreciosa caminada per la Serra de Milany, a cavall entre Osona i el Ripollès, lloc solitari i poc conegut però de gran bellesa i excel·lents vistes de mitja Catalunya.\nIniciem la caminada a la Collada de Barretó, on arribem amb cotxe després de 5 quilòmetres de mala pista, amb la casa i l'ermita de Sant Jaume a costat. Voregem a la dreta la serra i comencem a pujar de forma gradual, passant diversos colls i plans fins arribar al Puig de l'Obiol, cim de la serra però sense grans vistes. Seguim carenejant fins arribar al Castell de Milany, espectacular mirador del Pirineu i la Catalunya Central, amb vistes de Montserrat, el Montseny, el Pedraforca o el Pirineu Oriental.\nSeguim vorejant la carena fins arribar a l'ermita del Cau, on girem i comencem a baixar suaument, per iniciar la visita per diverses baumes espectaculars com la del Teixidor, on veurem restes dels assentaments ramaders que hi ha hagut. Baixarem al punt més baix per veure el Salt del Molinot, bonica cascada en una raconada humida. Tornem a pujar fins a la masia del Burbau i el seu espectacular teix, per seguir remuntant fortament per la bauma de les Fleus fins als Plans del Solà.\nFem un darrer gir a la dreta per anar a cercar la masia de Milany i vorejar la serra a mitja alçada per gaudir de les espectaculars vistes del Morro del Quer sobre la vall del Bisaura. Tornem en pocs minuts al punt de partida després d'una impressionant ruta per paratges poc freqüentats.\nGràcies a Aventura't per la ruta original que hem seguit: http://ca.wikiloc.com/wikiloc/view.do?id=11735394\nMare de Déu del Cau\nBalma del Burbau\nPlans del Solà\nMorró del Quer\nHola, ha trobat interessant aquesta ruta Castell de Milany, Puig de l'Obiol, Salt del Molinot i Bauma del Teixidor https://ca.wikiloc.com/rutes-senderisme/castell-de-milany-puig-de-lobiol-salt-del-molinot-i-bauma-del-teixidor-15792773 Salutacions, Wikiloc - Rutes del Món


Formació Growth Kit Business. Modelatge de factors d‘èxit per a aconseguir els meus objectius - Agenda - Cursos, activitats i jornades - Enginyers BCN\nPortada > Serveis per a col·legiats > Formació > Cursos i activitats > Formació Growth Kit Business. Modelatge de factors d'èxit per a aconseguir els meus objectius\nFormació Growth Kit Business. Modelatge de factors d'èxit per a aconseguir els meus objectius\nConeixeràs el mètode del modelatge de factors d'èxit i sabràs com aplicar-lo per a aconseguir els teus objectius personals i professionals.\nDesprés de descobrir diferents mètodes per a definir objectius, personalitzaràs el teu propi mètode i practicaràs nous hàbits per a usar una varietat de recursos verbals, visuals, auditius i somàtics per a mantenir-te connectat amb els teus objectius.\nAprendràs com definir els teus propis plans d'acció i com mantenir l'energia per a aquests plans.\nNo hi ha res més frustrant que somiar amb canvis que desitgem per a nosaltres en la nostra vida personal i professional i fallar una vegada i una altra en l'intent. Això ens passa a molts de nosaltres, però no a tots. Què és el que fan els que ho aconsegueixen? Què fa la diferència que fa la diferència? I com em puc jo beneficiar de les seves bones pràctiques?\nModelatge de factors d'èxit\nMètodes per a definir objectius\nRecursos verbals, visuals, auditius i somàtics\nDefinició i seguiment de plans d'accions\nOperadors modals com a recursos d'energia.\n4 i 5 de octubre de 2021\nDilluns de 16 a 20h, dimarts de 8 a 12 h.


El vidre al cor: Petició liminar de sentit ("Gitana Roc", Dolors Miquel)\nPetició liminar de sentit ("Gitana Roc", Dolors Miquel)\nPETICIÓ LIMINAR DE SENTIT\n[Gitana Roc, Dolors Miquel. Llibres del Segle. Gaüses, 2000.]\nCom a cinquena remesa de l’eclèctica “Sèrie Culip de poetes”, dirigida per Manuel Costa-Pau, Dolors Miquel (Lleida, 1960) veu publicat el seu sisè llibre. Del pas de l’autora per Columna en brollà el 1990 El vent i la casa tancada i, el 1992, Maruja Reyes sóc jo. Sis anys després aparegué Llibre dels homes (Ed. 62), i el 1999 Transgredior (Arola) i Haikús del camioner (magnífic malgrat que no hi ha cap haikú, vegeu l’AVUI del 2-XII-1999; també dins Ed. 62-Empúries). Al nou poemari, hi ha cap al final diverses il·lustracions de Víctor Nik, algunes d’elles impactantment precioses, i un text de Carles Hac Mor que interpel·la el procés inaturable de la socialització de la bogeria, caracteritzat per la intenció de fiscalitzar i fitxar dins ordinadors policíacs una realitat mal reduïda a l’aparent. La qualitat de les aportacions d’Hac Mor i Nik demana de conèixer-les abans d’endinsar-se al principi del llibre, ja que ens empenyen al punt a partir del qual afrontar l’obra dolorsiana, emparada per autopresentacions, una explicació del que llegirem i una dedicatòria abans de l’índex, tot plegat envoltat d’un doll de citacions en què el bon Llull reapareix sempre.\nQuè és Gitana Roc? D’una banda, l’autora aclareix que el cos n’és una carta d’amor: el destinatari l’elogià en termes “literaris”, i d’aquí en sortí el poema adolorit; de l’altra, és l’explicitació que la poetessa ha passat de posar-se en l’esperit del camioner a posar-se en el de la gitana de fetge ferit –foragitant novament el “no jo en tu, sinó tu en mi” dels Evangelis–.\nDe pors i terrors\nEl poema gitanero neix de l’angoixa, car la marxa del destí no respon ni a les expectatives miquelianes ni a les dels carrerons de la història, la qual cosa emprenya l’autora, que als temps fràgils restarà atemorida. Això la du a prendre consciència sobre els efectes paral·litzadors de la por. En evocar W. Benjamin i els seus textos entorn del terror com a lloc comú, M. Taussig escriví: “Tot el nostre sistema de representació es troba sota estat de setge. Que potser podia ser d’una altra manera?” E. Burke, al segle XVIII, ens n’havia ofert la resposta: “Cap passió roba a la ment la seva capacitat de raciocini o d’acció amb tanta eficàcia com el terror [...]. Perquè les coses esdevinguin amenaçadores en general, cal la foscor.” Només la foscor, però, explica la necessitat del viatge al fons de la nit. Aquesta religió és l’experiència de l’existència, prové del silenci i abraça llindars, vertígens i abismes: és on viuen els gitanos catalans del món.\nLa carta esdevé el que devia ser únic poema, tanmateix aquest ha quedat fragmentat, de manera que una vegada petat en tantes pàgines com trossets en surten nombrosos poemes canviants, i això creiem que modifica els efectes que el torrent dels mots tot ell continu hauria generat sobre el lector. Al llibre anterior, el seguit de tres versets de cada composició creava un conjunt compacte, amb moments esplèndids, reeixits i sostinguts des de la contenció de fer una peça tan seca i curta com potent. En aquest llibre no hi ha dibuixets de camions, ara el que hi papalloneja són jocs de paraules, exploracions de sons i els estirabots habituals: si n’és el cos una carta d’amor o per ventura de miratge desesperat, llavors l’ànima cal trobar-la entre reflexos esbiaixats i espais en blanc (és de l’invisible d’on prové el territori poètic).\nTractem d’un aiguabarreig, d’un poemari calidoscòpic i versàtil: magnífic pels trobadors; per Jesucrist, text sobre el desamor fet des del desamor i des de la necessitat de ser estimada, malauradament més poderosa que la necessitat d’estimar; pels hipotecats, la transferència d’una possessió cercant un lloc al prestatge de l’univers; pels penjats, pàgines com la 69 i una pileta d’altres...\nGitana Roc –entre el Llibre dels homes i els Haikús...– reafirma la virtut de la poesia de Miquel, ja que repta amb valentia l’adotzenament dels reculls buits i ridículs que ens asfixien. Si el carrer revisita sense parar la memòria col·lectiva, si el silenci només pot ser sorollós des del silenci i si és el crit el que assassina l’ocell, anunciem l’arribada del dia en què la dea, la gitana, la vaca transhumant afectada d’encefalopatia espongiforme, el camioner, seran des de dintre per comptes d’errar cap enfora defugint les tenebres. Aleshores les futures lletres miquelianes es convertiran en l’encarnació de la rajadora de llum, la que reparteix xocolata fins i tot entre els homes –ells... tan malvats–. Fet i fet, val la pena animar-se a llegir aquesta poetessa, pel que ha escrit i pel que albirem que vindrà.


Re-trobem la Sub-versió | Cultius Culturals Re-trobem la Sub-versió – Cultius Culturals\nManel Margalef fa més de 25 anys que es dedica a l’art professionalment; prové de l’escola de Belles Arts, del món de la pintura, però sempre ha deixat el seu art fluir, sense preocupació dels materials, que les coses vinguessin per la necessitat del discurs. Això li va permetre anar des de la pintura al suport bidimensional, passant per l’escultura, fotografies i la instal·lació, tenint un ampli ventall de possibilitats. D’aquesta manera s’ha anat definint, apostant per aquests discursos que donen novetat, acceptant arguments com l’objecte, cercant el significat i el valor d’aquest “l’he treballat, l’he descontextualitzat, l’he desconstruït i a partir d’aquí reflexionar al voltant dels element, del llenguatge del temps, del record i la memòria del que tenim sobre aquets símbols i referents” ens assegurava.\nLa conversa la vam tenir entre la seva obra, entre la seva exposició. I segurament, nosaltres, vam ser els últims que la vam poder observar tal qual. A això li havíem de sumar la llum natural que entrava per les finestres i que il·luminava d’una forma molt diferent l’espai, ja que el públic que l’havia vist els vespres de desembre i gener de divendres i dissabte, únics dies en què es pot visitar el centre, ho va fer sense que el sol entrés en escena. Així, mentre les seves obres ens miraven, i les miràvem, de reüll, vam començar a desgranar les obres que se’ns presentaven davant.\nEl seu és un llenguatge amb característiques pictòriques, amb un discurs que també es manté escultòricament, de la presencia conceptual, com el cúmul de significats que genera canviar de sentit, tot va dialogant “buscant la presència per a que cada element tingui un sentit dins del seu contingut”.\nPer entendre l’exposició, hem de fer memòria de la seva trajectòria, en el moment que fa el pas més cap a l’objecte que arranca en el moment que guanya la Biennal d’Amposta amb l’obra Ordenacions o establiments en la qual utilitza elements de l’antic Molí de la Camara Arrossera d’Amposta i comença a crear un discurs o un llenguatge per parlar del seu paisatge, però des de la vessant en la qual el paisatge suporta el pes, de qui són, de la seva cultura i les seves tradicions, és a dir ens diu el perquè de la cultura ens porta fins aquí. Aquesta idea de paisatge va anar traspassant cap un projecte molt important a Tarragona, que era la rehabilitació d’un antic pis, juntament amb un jove arquitecte. El projecte era com si la casa nova tingués les vistes de la casa antiga i es convertia en un paisatge que descrivia l’experiència de com anava evolucionant el projecte.\nEll va anar treballant fins al punt de fer la tesis doctoral sobre tot el recull i aportant tot el que havia estat el treball d’investigació artístic. Tot això acabà en l’exposició En Venda, que s’ubicaria al Tinglado1 del Moll de Costa de Tarragona. L’exposició En Venda va ser la culminació de l’esforç d’aquell pis que es va acabar venent, justament en el moment on l’especulació urbanística estava en el punt més alt. Un clar exemple i que li va servir d’inspiració, va ser el projecte FADESA d’Amposta, el qual era representat per una gran maqueta promocional, fet que el va portar a representar a mode de maqueta/pis pilot, precisament, la mostra que faria al Tinglado1 de Tarragona.\nEn el cas de Sub-versió la mostra beu molt de tota aquesta darrera trajectòria basada en la bombolla immobiliària, la crisi del mercat financer i tot el sistema capitalista en general. Ens parla del que és habitable i del que no, d’allò públic i allò privat, la part cultural del món, el que fem: construïm cases i ponts que es contraposen amb la natura. Agafa objectes d’ús quotidià i els articula i rearticula, convertint-los en no-útils: una segona vida, un element que ens era comú i ara es torna feréstec.\nDonen la benvinguda dues grans portes que conserva d’aquella època d’En Venda, com un element historicista, la memòria d’un passat, però sense aquella funcionalitat que els era pretesa. “Les portes ja no tenen una funció arquitectònica, i per tant acabarem col·locant-les a terra”, afirma. S’anul·la la seva funcionalitat, descontextualitzant l’objecte i ens fa reflexionar a aquell temps que hem deixat passar, aquelles estructures que -simbòlica i literalment- han caigut.\nL’altre element que ens crida l’atenció és el plafó del centre de la sala, amb una làmpada que marca l’abandonament, la desubicació; i un porc senglar que gairebé la trepitja, creant una convivència de l’espai abandonat per l’Ésser humà amb natura. La frase “Alliberem espais deshabitats” surt d’una casa okupa, que trobà en el temps de la seva investigació. Es tracta d’una forma de reivindicació, sobretot amb la tipografia i la manera abrupta i agressiva amb que hi és escrita. Aquesta primera part es completa, a més, amb una projecció al mur esquerre amb un vídeo sobre termites, “la potència de l’animal que no veiem però que és una plaga, i que de fet conviu amb nosaltres, i acaba corroint-ho tot”.\nA l’altra banda de la mostra trobem un altre binomi essencial per a la recerca de Margalef. El sofà. Element domèstic per excel·lència, “és el reducte on desconnectem i descansem, la part personal” comenta. És gairebé l’element orgànic de la casa, les arrels, i és lligat per les instal·lacions, pel dia a dia, essent truncada la seva tranquil·litat. La nostra vida, en aquest cas, també depèn del consum (d’energia, de xarxes, etc.) que ens resta qualitat de vida.\nL’altre element d’aquest segon espai és el mur amb les lletres de ferro. Un element reutilitzat, amb una vida ja anterior però totalment desconeguda. Aquí l’artista ho ha usat com un jeroglífic. Agafant les lletres en blanc es llegeix ‘desnonament’, terme que fa quatre anys ni sabíem el que era; ara , en canvi, és una de les paraules més utilitzades. Un cop més, aquesta crisi. Crisi econòmica, però també social. També fa una crida al món artístic, amb el conjunt de AAVC -Associació d’Artistes Visuals de Catalunya, fent èmfasi a que potser en el temps de bonança no hem sabut crear una estructura sòlida amb la que fer front a la crisi des de l’art. A tot això s’hi afegeix la figura del corb, que espera expectant sobre les lletres, com a símbol d’avarícia. Un element destacable és veure com algunes de les obres es completen amb animals dissecats, provinents del Museu Natural del Delta, dotant d’aquest toc de pertinença, de territorialitat enfront un món cada vegada més global.\nPer finalitzar la mostra, girant-nos, ens trobem amb una petita instal·lació que ens ha estat seguint i mirant durant tot el recorregut. Creant l’efecte dels miradors d’ocells del Delta, ens sentim observats per uns capgrossos, però ho fan de manera distreta, talment com la societat actual mira, pensa i adquireix coneixement, en aquesta cultura de la velocitat i la immediatesa.\nAixí, la seva obra reflexiona al voltant de la crisi econòmica, la bombolla immobiliària i sobretot el fet que la societat fracassà: fracassàrem al intentar produir una societat agermanada i social, fracassaren els racionalistes de la Bauhaus i Le Corbusier al intentar crear habitatges a l’abast de tothom, fracassarem al intentar una estructura bàsica per democratitzar el sòl. Tots fracassàrem. D’això solament en resta petits abocadors del passat i estructures arquitectòniques i ornamentals que semblen molt allunyades de l’actualitat. Fou una crisi moral i ètica, i encara n’estem vivint les conseqüències.\nAltres entrevistes del blog:\nEntrada anteriorRere les passes d’OvidiSegüent entradaRe-finding sub-version


Revolució de la Dignitat | amadeudeu.com\nArxiu d'etiquetes: Revolució de la Dignitat\n” La revolució dels jazmins”: el miracle tunisià del màrtir Mohamed Bouazizi\n10 February, 2014 amadeu10\tDeixa un comentari\n17 de desembre de 2010. Sidi Bouzid, un tranquil poble de l’interior de Tunísia. Els nens corren per l’avinguda Mohamed V en direcció a l’escola mentre alguns homes prenen el te després de la visita a la mesquita Abu Bakr Assedik. Sembla un divendres normal. Un home i una nena petita surten de casa seva. Ell, Mohamed Bouazizi, 26 anys, enginyer informàtic, i ella, la seva germana petita que va a l’escola. Mohamed és el més gran de 7 germans i l’únic que aporta diners a casa després de la mort del seu pare quan ell tenia 10 anys. Ha estudiat informàtica, però com per la majoria de joves tunisians això no significa absolutament res. Diàriament dotzenes de joves de Sidi Bouzid van als centres de governació amb els títols sota el braç per demanar una feina que mai arriba, així que Mohamed viu de la venda ambulant de fruites i verdures. Sembla un divendres normal.\nTunísia ha estat governada des de 1987 per Zine El Abidine Ben Ali. Després d’un inici en el qual va limitar el nombre de mandats i va exercir una política social basada en la creació d’un fons destinat als més pobres i en un sistema de seguretat social, amb el pas dels anys el seu poder va en augment fins a no conèixer límits. La prohibició dels partits d’esquerra i dels no afins al règim posen en dubte els resultats electorals obtinguts, en els que Ben Ali iguala o supera sempre el 90% dels vots. Augment del preu dels aliments bàsics, pujada de l’atur que manté moltes famílies amb ingressos gairebé inexistents, arrests multitudinaris als crítics amb el règim, perpetuïtat en el càrrec, domini de la premsa i dels sindicats…la dictadura tunisiana.\nMohamed col·loca la seva parada. Situa les verdures i neteja la fruita perquè llueixi. Els ingressos a tot estirar permeten mantenir tota la família, però no hi ha altra cosa a fer més que anar dia rere dia a la seva trobada amb el carret i les seves fruites i verdures. Sembla un divendres normal. Tot i això, el dia comença a complicar-se amb l’arribada de dos policies, volen saber si Mohamed té llicència per a la venda ambulant. No la té. Després d’una forta discussió al carrer, la policia li confisca el carro. Mohamed sap que sense carro no hi ha diners per a la seva família, així que decideix presentar-se a l’ajuntament per reclamar que li tornin les pertinences. Davant la negativa, Mohamed Bouazizi, fart de viure a un país sense feina, sense justícia i sense llibertat, a un país governat per una dictadura corrupta que no ofereix futur als joves, i desesperat per haver-se sentit humiliat, decideix cremar-se públicament davant de l’Ajuntament. Convertit en una torxa humana, fa unes passes abans de caure de genolls, recolzant les mans a terra. Finalment, es desploma.\nMohamed Bouazizi (autor desconegut)\nMentre és traslladat a l’hospital, desenes de veïns protesten als carrers en solidaritat amb Mohamed. Aquí podria haver acabat la història, però la veritat és que precisament aquí és on tot comença. Aquell 17 de desembre de 2010, aquell divendres normal a Sidi Bouzid va començar a canviar la història de Tunísia i de tot el món àrab. La primavera Àrab ha arribat.\nPrimavera Àrab (www.madrilonia.org)\n(afegit el gener de 2012)\nViatjo a Tunísia el desembre de 2011. Mohamed Bouazizi és venerat en eslògans, pintades i banderes per tot el país. Compro unes postals. La cara de Mohamed i el seu carro de fruites i verdures són els protagonistes dels segells, amb el títol de “Revolució de la Dignitat”. Mai hi haurà segells suficients per homenatjar a tots els sacrificats d’aquesta revolució. Gràcies a tots ells i elles avui milions de tunisians i tunisianes gaudeixen d’un país més lliure, menys corrupte, més digne.\nSegell de Mohamed Bouazizi\nMohamed BouaziziRevolució de la DignitatRevolució dels JazminsSidi Bouzidtunísia


Junior Wells - Viquipèdia, l'enciclopèdia lliure\n9 desembre 1934\n15 gener 1998 (63 anys)\nmúsic de blues, cantant\nWeb oficial de Delmark Records\nNaixia a Memphis, Tennessee, i era criat a Arkansas. Inicialment influït per un amic de Memphis, Junior Parker, i per en Sonny Boy Williamson II, Junior Wells marxa a Chicago el 1948 i comença a quedar i a tocar amb músics locals en festes particulars i tavernes. Aquí forma la banda The Aces (amb els germans guitarristes Dave i Louis Myers, i el bateria Fred Below) i desenvolupa un estil d'harmònica amplificat més modern que el que es coneixia, influït per Little Walter.\nVa fer el seu primer enregistrament a l'edat de 19 anys, reemplaçant Little Walter a la banda de Muddy Waters i apareixia en una de les sessions de Muddy Waters per a Chess Records el 1952. Els primers enregistraments com a líder d'una banda els feia a l'any següent per a States Records.\nJunior Wells va treballar amb Buddy Guy als anys 60 i va enregistrar el seu primer àlbum, Hoodoo Man Blues per a Delmark Records. El seu àlbum més conegut és Blues Home de 1965, i Hoodoo en Delmark Records, que presentava Buddy Guy a la guitarra. Wells i Guy van col·laborar amb els Rolling Stones en nombroses ocasions durant els anys 70.\nJunior Wells va fer una aparició en la pel·lícula de 1998 Blues Brothers 2000, la seqüela de The Blues Brothers. La pel·lícula va ser estrenada menys d'un mes després de la seva mort. Va continuar actuant fins que se'l va diagnosticar un càncer a l'estiu de 1997. Aquella tardor, patia un atac de cor mentre estava en tractament, entrant en coma.\nWells va ser enterrat a l'Oak Woods Cemetery de Chicago després de sucumbir al limfoma el 15 de gener de 1998.\nMessin' With The Kid, Vol 1 (1986)\nMessin' With The Kid 1957-63 (1995)\nKeep On Steppin': The Best Of… (1998)\n(† realitzat amb Buddy Guy)\nCenterstage Chicago Obituary Arxivat 2004-12-04 a Wayback Machine.\nIsland Net Obituary Arxivat 2003-08-10 a Wayback Machine.\nObtingut de «https://ca.wikipedia.org/w/index.php?title=Junior_Wells&oldid=27880836»\nLa pàgina va ser modificada per darrera vegada el 26 jul 2021 a les 19:23.


Medi ambient | Llançà News\nUna quarantena de voluntaris han respost a la crida del col·lectiu Platges Netes per a dur a terme la primera neteja popular de la riera de Llançà, que travessa el nucli del port des del pont de la N-260 fins a desembocar a la badia. En total han recollit 450 quilograms de brossa. “N’hi havia de tota mena, centenars de tovalloletes, portes, llaunes de begudes, ferros, pneumàtics, un escalfador d’aigua, papers, cartrons, cadires. Una vergonya” expliquen els organitzadors d’aquesta nova acció ambiental.\nPosted in Medi ambient on 8 Octubre 2019 by jkosinsky.\nLa IAEDEN-Salvem l’Empordà i SOS Costa Brava denuncien que Llançà incompleix la normativa urbanística\nLes entitats han realitzat un recurs de reposició contra l’aprovació d’un pla parcial al sector La Selva\nUbicació del sector La Selva de Llançà IAEDEN-SALVEM L’EMPORDÀ\nLa Iaeden-Salvem l’Empordà i SOS Costa Brava han elaborat un recurs de reposició contra l’aprovació d’un pla parcial a l’Ajuntament de Llançà i aquest dimarts han fet públic un comunicat on informen que tenen previst enviar-lo a Urbanisme «perquè el tingui en consideració en el context del Pla Director Urbanístic de la Costa Brava». Així, durant el mes d’agost, l’Ajuntament de Llançà va publicar al BOP un decret de l’alcaldia d’aprovació definitiva de la reparcel·lació del pla parcial urbanístic SUP-1 Sector La Selva. Aquesta urbanització té un potencial de 170 habitatges i una ocupació de 5 hectàrees. Com expliquen les enttiats, «aquest és un indicador del grau de sensibilitat ambiental i territorial que mostra el consistori».\nPosted in Medi ambient on 17 Setembre 2019 by jkosinsky.\nRetiren vint quilos de brossa de la platja de Grifeu a Llançà\nL’acció ha estat impulsada per Platges Netes i hi han participat 43 voluntaris\nL’associació Platges Netes de Llançà va recollir aquest diumenge vint quilos de brossa de la platja Grifeu. Hi van participar 43 voluntaris repartits en dos grups (un de joves treballadors del restaurant Miramar i un segon vinculat a l’entitat) que van recollir burilles, plàstics, cartrons, papers o llaunes de beguda. Aquesta va ser la 33a acció i compta amb el suport de l’Ajuntament, Ocean 52 i Blanc Pescador. La propera serà el 6 d’octubre.\nVoluntaris recullen plàstics i burilles generades per l’incivisme a Llançà\nEn només una hora han replegat cinc quilograms de deixalles a la platja del Port\nUn grup de voluntaris ha dut a terme, aquest cap de setmana, una petita acció mediambiental a la platja del Port de Llançà. L’acte en favor del respecte al medi ambient va aplegar 28 persones i, en només una hora, van recollir 5 quilograms de brossa, sobretot plàstics i burilles. Aquestes deixalles provenen de la falta de civisme d’alguns usuaris de la platja. L’acció va anar a càrrec de les entitats Ocean52 i SK Kayak, amb la complicitat del col·lectiu Platges Netes\nPosted in Medi ambient on 4 Setembre 2019 by jkosinsky.\nCaiac gratuït a Llançà a canvi de recollir plàstics de l’aigua del mar\nLa iniciativa neix de dues empreses del poble, preocupades per la creixent presència de residus\nL’empresa Sk Kayak i Ocean52 han engegat el projecte #paddleforplatic amb el qual ofereixen la possibilitat de navegar gratuïtament en caiac si estàs disposat a netejar de plàstics el mar.\nEls impulsors de la iniciativa expliquen que durant els mesos d’estiu augmenta exponencialment la població a la Costa Brava i, per tant, la pressió de l’activitat humana sobre el mar i la costa s’intensifica. Per això és el moment de gaudir palejant o nedant, «però prenent consciència de la seva fragilitat».\nPosted in Medi ambient on 12 Agost 2019 by jkosinsky.\nUn nombrós grup de voluntaris de l’associació Platges Netes han dut a terme, aquest diumenge, la seva 32a acció ambiental a la Costa Brava nord. El seu àmbit d’actuació ha estat el fons marí i els sorrals de les platges de Canyelles i Cros de Llançà, amb el resultat d’uns quaranta quilograms de brossa recollits, sobretot plàstics.\nPosted in Medi ambient and tagged platges netes on 1 Juliol 2019 by jkosinsky.\nL’actuació d’aquest diumenge ha comptat amb la col·laboració de la Red de vigilantes marinos\nAquest diumenge, l’associació Platges Netes en col·laboració amb Red de vigilantes marinos, han fet conjuntament una neteja del fons marí i de la sorra de la platja del Port de Llançà. S’han reunit uns 30 voluntaris, entre ells cinc submarinistes i han tret uns 40 kg de brossa de tota mena, però sobre tot ferro, llaunes, plàstics i una planxa de plàstic dur d’una teulada. Platges Netes actua amb regularitat en el litoral de la Mar d’Amunt i constata la presència constant d’escombraries que acaben arribant a les cales i platges empeses per les onades i els temporals.\nPosted in Medi ambient and tagged platges netes on 17 Juny 2019 by jkosinsky.\nEls voluntaris de Platges Netes recullen 40 quilos de brossa a Llançà\nHan actuat en els sorrals del Port i de la Gola amb 24 participants\nMalgrat que el dia era ennuvolat, fred i ventós, 24 voluntaris del col·lectiu Platges Netes han dut a terme, aquest diumenge, una nova acció a la costa de Llançà per netejar els sorrals del Port i la Gola. Durant la seva actuació han recollit uns 40 quilos de brossa formada per plàstics, papers, cartons, burillesi residus de tota mena.\nPosted in Medi ambient and tagged platges netes on 22 Abril 2019 by jkosinsky.\nCarrer Nicolas Salmerón.\nEscombraries per terra al costat del parc infantil\nPosted in Medi ambient and tagged nyap on 1 Març 2019 by jkosinsky.\nDenuncien l’enverinament d’una quarantena de pins en una finca de Llançà\nEls veïns s’han trobat aquest cap de setmana 41 pins foradats per la base amb voluntat de malmetre’ls. Els Mossos van rebre ahir la denúncia\nEls veïns de la finca número 2 del carrer Port de la Selva de Llançà van descobrir abans-d’ahir que la gran majoria de pins situats a la seva finca, d’una alçària mitjana d’uns 15 metres, havien estat foradats per la base, a tocar de les arrels. Aquesta agressió va fer que avisessin la Policia Municipal, primer, i posteriorment els Mossos d’Esquadra per denunciar els fets.\nEl president de la comunitat de veïns, Xavier Gironella, que ahir a la tarda va anar a la comissaria de la policia catalana a Figueres per formalitzar la denúncia, va manifestar les sospites sobre qui podia haver executat aquesta agressió. “No tenim cap dubte que això és el que passa en molts llocs de la Costa Brava: uns particulars compren un pis amb uns pins al davant sense comptar que aquests creixen i després els tapen la vista”, va deixar anar sense assenyalar ningú en concret.\nPosted in Medi ambient on 29 gener 2019 by jkosinsky.\nLa Generalitat ha decidit suspendre les llicències d’obres que s’estan tramitant al litoral de la Costa Brava. Per tant, no hi haurà noves llicències i queden suspeses les que estan en tràmit.\nLa Comissió d’Urbanisme de Girona aprovarà una moratòria urbanística d’un any en la franja costanera de 500 metres entre Portbou i Blanes.\nEs tracta d’un primer pas per deixar en l’aire els permisos dels 22 municipis costaners fins que el Departament de Territori i Sostenibilitat doni llum verda durant aquest any al pla director urbanístic.\nPosted in Medi ambient and tagged SOS Costa Brava on 17 gener 2019 by jkosinsky.\nL’acció s’ha dut a terme al sorral amb setze participants de diferents edats\nLa platja del port de Llançà ha estat l’escenari, aquest diumenge al matí, d’una acció ambiental positiva protagonitzada per un grup de voluntaris que han recollit fins a 35 quilograms de brossa de tota mena. Entre els participants hi havia diversos infants i joves que han estat molt actius seguint l’exemple dels grans.\nAquesta acció ja és la 27a que protagonitza aquest grup, segons explica un dels seus membres, Manuel Blanco: “Hem estat setze voluntaris, entre ells set nenes de 7 a 12 anys, les noves promeses. Hem recollit 35 quilograms de brossa de tota mena, molts de plàstics, una roda de cotxe, papers, tovalloletes petites, pero sobretot pals de xupa xups i pals de bastons per a la neteja dels oïdes”. Malgrat la tramuntana que bufava, el grup no ha defallit.\nPosted in Medi ambient on 14 gener 2019 by jkosinsky.\nCrema de restes dels horts i jardins\nLa crema de 50 kg. de fulles seques genera un CO2 equivalent al de 5.000 km fets per un vehicle dièsel.\nA més, si en lloc de cremar es fomentés el compostatge, s’evitaria la greu agressió mediambiental dels fertilitzants químics.\nCremar restes d’horts i jardineria també es un perjudici pels veïns, alguns amb problemes respiratoris greus.\nPosted in Medi ambient and tagged nyap on 13 Desembre 2018 by jkosinsky.\nBatalla jurídica per la Costa Brava\nLa moratòria de Territori deixa fora projectes amb permís que SOS Costa Brava vol impugnar. Alcaldes afectats veuen arriscat oposar-s’hi per les indemnitzacions. La plataforma qüestiona els drets d’edificació\nL’anunci de l’avançament del pla director urbanístic (PDU) de sòls no sostenibles al litoral gironí, per suspendre des del Departament de Territori noves llicències d’edificació en fins a 192 sectors dels 22 municipis de la Costa Brava, deixa fora alguns dels projectes més controvertits que moviments ecologistes i veïnals de les poblacions afectades qüestionen. El fet que la Generalitat posi fil a l’agulla per revisar els planejaments amb una mirada restrictiva ha estat ben rebut, d’entrada, des dels consistoris i des de la plataforma SOS Costa Brava, però aquesta última entitat, que ja ha denunciat als jutjats presumptes irregularitats d’algunes de les actuacions immobiliàries en curs, no abaixa la guàrdia i aposta pels litigis per mirar d’aturar obres.\nPosted in Medi ambient and tagged SOS Costa Brava on 26 Novembre 2018 by jkosinsky.\nEntrevista de radio Llançà a Marta Ball·llosera de SOS Costa Brava\nPodcast “Entrevista Marta Ball·llosera\nPosted in Medi ambient and tagged SOS Costa Brava on 22 Novembre 2018 by jkosinsky.\nPreveu aprovar l’avançament d’un nou pla urbanístic el primer trimestre del 2019 i suspendre temporalment la concessió de llicències\nEl Departament de Territori i Sostenibilitat revisarà els sòls pendents d’urbanitzar a la Costa Brava per intentar aturar la construcció de noves urbanitzacions. El secretari d’Hàbitat Urbà i Territori, Agustí Serra, s’ha reunit aquest divendres amb alcaldes i regidors dels 22 municipis del litoral per anunciar que preveuen aprovar el primer trimestre del 2019 l’avançament del Pla Director Urbanístic (PDU) de revisió de sectors no sostenibles.\nA partir d’aquell moment, a més, suspendran temporalment la concessió de llicències de construcció fins que la nova eina de planificació urbanística estigui operativa. El Departament avaluarà 142 sectors en sòl urbanitzable i 49 en sòls urbans no consolidats, que suposarien construir uns 30.000 nous habitatges, amb la intenció d’analitzar si es pot impedir que es desenvolupin. Serra ha afirmat que seran “valents” però actuaran amb “seguretat jurídica” per evitar fer front a indemnitzacions elevades a propietaris amb drets adquirits.\nPosted in Medi ambient and tagged SOS Costa Brava on 16 Novembre 2018 by jkosinsky.\nERC i JxCat rebutgen al Parlament aturar les noves urbanitzacions d’Aiguafreda i Llançà\nSí que es va aprovar, en canvi, demanar que es modifiqui el Pla Director del Sistema costaner o que es faci una nova normativa per evitar que es puguin tirar endavant més construccions\nEl Parlament va instar ahir el Govern a modificar el Pla Director Urbanístic del sistema costaner o aprovar «altres figures jurídiques equivalents» per evitar la construcció de noves urbanitzacions al litoral. Aquest és l’únic punt que va prosperar de dues propostes de resolució tractades durant la Comissió de Territori i que buscaven un «posicionament polític» contra dos projectes que afecten la Costa Brava: el desenvolupament de la urbanització Aiguafreda de Begur, on es projecten 260 habitatges i tres hotels nous, i la construcció de 40 cases a primera línia de mar a Llançà. La comissió, en canvi, va rebutjar aplicar una moratòria als municipis afectats.\nPosted in Medi ambient and tagged SOS Costa Brava on 15 Novembre 2018 by jkosinsky.\nSempre he admirat tanta gent que s´entrega altruistament per procurar preservar aquells béns tan fràgils, valuosos i de tanta bellesa, com són el litoral, les platges i cales, els boscos, el medi rural i els espais amb valors naturals i paisatgístics del nostre país.\nPresentació plataforma SOS CostaBrava\nPresentació plataforma #SosCostaBrava a Llançà a càrrec de Eduard de Ribot (advocat) i Marta Ball Llosera Font (Iaeden).\nDissabte 24 novembre de 2018 a les 19,30h\nSala Mar d’Amunt (Oficina deTurisme, c/ Camprodon 16-18)\nPosted in Agenda, Medi ambient and tagged SOS Costa Brava on 13 Novembre 2018 by jkosinsky.


L'oferta d'ensenyaments postobligatoris creix a Figueres, Roses i Vilafant :: Tramuntana TV\nHOME > L'oferta d'ensenyaments postobligatoris creix a Figueres, Roses i Vilafant\nL'oferta d'ensenyaments postobligatoris creix a Figueres, Roses i Vilafant\nEl director dels Serveis territorials d’Ensenyament a Girona, Albert Bayot, ha presentat avui, en roda de premsa, l’oferta dels ensenyaments postobligatoris per al curs 2015-2016 a les comarques gironines i n’ha explicat les novetats. L’oferta d’ensenyaments postobligatoris segueix la línia d’increment de grups, que creix amb 12 més, i mostra una línia ascendent en els darrers cinc anys.\nLes novetats d’aquesta oferta es concreten, per una banda, amb l’estrena de batxillerat a l’Institut de Vilafant, que fins ara no en tenia i que l’oferirà en dues modalitats (de Ciències i Tecnologia i d’Humanitats i Ciències Socials). I, l’altra novetat destacable, és que cinc nous centres oferiran el Batxibac, que juntament amb els existents seran un total de 10 que l’impartiran, entre aquests s'hi troben l'Olivar Gran de Figueres i el Cap Norfeu de Roses.\nL’oferta del Batxibac, que permet la doble titulació catalana i francesa, ha incrementat respecte el curs passat. Continua essent una prioritat del Departament l’intentar que hi hagi una franja important d’instituts que ofereixin aquesta formació. És una voluntat manifesta dels Serveis Territorials d’Ensenyament de Girona perquè les comarques gironines liderin aquesta oferta per una qüestió de veïnatge, per proximitat, perquè cada vegada s’estableixen més contactes amb Catalunya nord i perquè aquesta connexió és també una oportunitat laboral per als alumnes. El francès ha d’adquirir rang de llengua d’ús i de relacions comercials.\nDe les novetats de l’oferta de Formació Professional cal destacar l’increment important, de nou nous cicles a l’àmbit de les comarques gironines, entre ells n'hi ha a l'Institut de Vilafant, dedicat a activitats comercials i al Narcís Monturiol de Figueres sobre manteniment electromecànic orientat a la producció mecànica.\nLa FP dual a les comarques gironines, el curs 2012-2013, es va iniciar amb una oferta de 15 places i 3 empreses i per al 2015-2016 la previsió d’oferta és arribar a 518 places amb més de 165 empreses i entitats implicades. Per al proper curs el creixement fort serà a la família de Comerç (3 cicles de grau mitjà i 1 de grau superior).\nAmb aquestes dades podem afirmar que la FP dual continua tenint a les comarques gironines una implantació ràpida, que és atractiva per als alumnes i representa una garantia d’èxit d’adequació a les necessitats de l’entorn. Al juny d’aquest any es graduarà la primera promoció de titulats amb la modalitat dual.\nensenyament | instituts


La UE avala Bernardino León com a enviat especial als països de la primavera àrab\nA PROPOSTA DE CATHERINE ASHTON\nLa UE nomena Bernardino León enviat especial per al Mediterrani sud\nLondres força que la península Aràbiga quedi al marge de les atribucions del diplomàtic\nDimarts, 05/07/2011 a les 12:48 CEST\nEls Vint-i-set han recolzat el nomenament de Bernardino León, actual secretari general de la presidència del Govern espanyol, com a enviat especial de la Unió Europea (UE) a la regió del Mediterrani sud, segons han confirmat fonts diplomàtiques.\nLa missió de León consistirà a donar suporta als canvis democràtics a la regió després de la primavera àrab i incrementar la influència política de la UE en aquest procés de transició. Estarà a les ordres de la ministra europea d'Afers Estrangers, Catherine Ashton.\nLa decisió ha estat adoptada en el Comitè Polític i de Seguretat i serà ratificada sense debat pel Consell de Ministres de la UE en les pròximes reunions del 12 o 18 de juliol, una vegada estiguin preparats els textos jurídics necessaris.\nEl mandat de León com a enviat especial europeu serà d'un any i tindrà la base operativa a Brussel·les. Per imposició de la Gran Bretanya, queda exclosa de les atribucions i de l'actuació de León la regió de la península Aràbiga. La seva activitat se centrarà al Magrib i els països riberencs del Mediterrani oriental.\nÀmplia experiència en el món àrab\nLeón, de 46 anys, ha dedicat la major part dels més de 20 anys de carrera diplomàtica al món àrab, amb destins a Líbia i Algèria, abans de ser assessor personal de Miguel Ángel Moratinos quan era enviat especial de la UE per al procés de pau al Pròxim Orient. En aquesta missió, León va centrar la seva tasca a Egipte, Jordània, Líban, Síria, Israel i els territoris palestins ocupats.\nA més, entre els anys 2004 i 2008 va ser secretari d'Estat d'Exteriors i des d'aquest últim any, secretari general de la presidència del Govern, càrrec en què ha estat el principal assessor en política exterior del cap de l'Executiu espanyol, José Luis Rodríguez Zapatero.\nLa Unió pel Mediterrani renova el seu lideratge amb l'objectiu d'influir en la primavera àrab


Estratègia socialista sobre la presència de l'extrema dreta al Parlament de Catalunya - Socialistes | Partit dels Socialistes de Catalunya\nEl PSC proposa a la resta de grups catalans un acord per excloure l’extrema dreta de la Mesa del Parlament de Catalunya i de les taules de les comissions parlamentàries, amb l’objectiu de reduir la influència de la formació d’extrema dreta a la cambra. El document que els socialistes han traslladat a la resta de forces, obert a debat, també recull el compromís dels signants de no presentar cap iniciativa legislativa amb l’extrema dreta. “Això inclou iniciatives legislatives, propostes de resolució, les esmenes o transaccions que puguin derivar-ne i preguntes a respondre per escrit, així com sol·licituds per constituir integrups: comissions d’estudi, de seguiment o d’investigació, sol·licituds de compareixença o mocions de censura”, assenyala el document que reproduïm íntegre a continuació:\nComposició i nomenament dels òrgans del Parlament\nEls articles 43 a 45 RPC regulen el procediment i el sistema d’elecció dels membres de la Mesa del Parlament, així com el còmput dels vots emesos. Atès que no s’estableix reglamentàriament la distribució proporcional del set llocs a elegir entre els grups, en funció dels resultats electorals, sinó que s’elegeixen, en tres votacions successives, la persona que ha d’ocupar-ne la presidència, les persones que n’han d’ocupar les vicepresidències (ordenades segons els suports obtinguts), i les persones que n’han d’ocupar les secretaries (novament ordenades segons els suports obtinguts), es proposa coordinar el vot, almenys en la tercera de les votacions, de tal manera que s’eviti l’elecció d’un diputat o una diputada de l’extrema dreta com a membre de la Mesa.\nMeses de les comissions del Parlament de Catalunya\nMalgrat que en les darreres legislatures sempre s’han assolit acords globals entre els grups respecte a la composició de les meses en el seu conjunt (incloent-hi vicepresidències i secretaries), el cert és que, pel que fa a l’elecció de la resta de membres de les meses de les comissions (una vicepresidència i una secretaria en cada cas), el Reglament del Parlament determina que el procediment i sistema d’elecció és el mateix que per la Mesa del Parlament, pel que fa a aquests dos càrrecs. Es proposa un acord entre els grups parlamentaris per evitar que l’extrema dreta ocupi posicions parlamentàries en cap comissió.\nDe conformitat amb l’art. 70.1 RPC, la Comissió de Matèries Secretes i Reservades és integrada per un membre de cada grup parlamentari, de tal manera que no és possible excloure’n l’extrema dreta.\nDe conformitat amb l’article 71.3 RPC, els intergrups parlamentaris que es constitueixin estaran composats per un membre de cada grup parlamentari, de tal manera que no és possible excloure’n l’extrema dreta. Comptaran també amb un coordinador o coordinadora, elegit d’entre els membres de l’intergrup. Es proposa establir un acord entre els grups parlamentaris per evitar que l’extrema dreta coordini intergrups.\nEls grups de treball que es poden constituir al si de les comissions estan integrats per un diputat o més de cada grup parlamentari, de tal manera que no és possible excloure’n l’extrema dreta. Tanmateix, sí que es pot arribar a un acord amb la resta de grups parlamentaris, i així es proposa, per evitar que l’extrema dreta ocupi la posició de relator del grup de treball, atès que es designa d’entre els seus membres.\nPonències legislatives i ponències col·legiades\nPel que fa a les iniciatives legislatives col·legiades, en matèria de desenvolupament bàsic de l’Estatut, que preveu l’article 120 RPC, es proposa que els grups evitin que recaigui en un ponent de l’extrema dreta la presentació de la iniciativa que preveu l’apartat 2 de l’esmentat article.\nPel que fa a les iniciatives legislatives que arribin a la fase de ponència, consuetudinàriament ha exercit el paper de relator el diputat o la diputada ponent del grup autor de la iniciativa. En cas de seguir el costum parlamentari, la posició de relator en les iniciatives pròpies de l’extrema dreta recauria en diputats amb aquesta adscripció. Es proposa que no s’alteri aquest costum, per tal com s’entén que, en cas contrari, podria donar-se la situació incongruent que un diputat o diputada relator d’un altre grup hagués d’exposar la iniciativa legislativa de l’extrema dreta davant el Ple.\nEls grups parlamentaris que subscriguin aquesta estratègia, ni tampoc cap dels seus diputats, no signarà cap iniciativa conjuntament amb el grup de l’extrema dreta ni amb cap dels seus diputats.\nAixò inclou iniciatives legislatives, propostes de resolució, i les esmenes o transaccions que es puguin derivar d’aquestes, preguntes a respondre per escrit, així com la sol·licitud de constitució d’intergrups, de comissions d’estudi, de seguiment o d’investigació, sol·licituds de compareixença, o les mocions de censura, sense perjudici de la formulació de les posicions pròpies de cada grup parlamentari sobre qualsevol afer que aquestes iniciatives puguin abordar.\nEls grups parlamentaris que subscriguin aquesta estratègia no proposaran conjuntament amb el grup de l’extrema dreta l’adopció de declaracions institucionals ni declaracions de la junta de portaveus, sense perjudici de la formulació de les posicions pròpies de cada grup parlamentari sobre qualsevol afer que aquestes declaracions puguin abordar.\nVotacions sobre les iniciatives de l’extrema dreta\nTant al Ple, com en les comissions, la posició de vot dels grups parlamentaris que subscriguin aquesta estratègia, respecte a les iniciatives que promogui l’extrema dreta, sigui en forma d’iniciatives legislatives, mocions, propostes de resolució, sol·licituds de compareixença, conclusions de comissions d’estudi o d’investigació, o mocions de censura, serà fixada per cada grup parlamentari en un examen cas a cas.\nEl grups parlamentaris que subscriguin aquesta estratègia faran sempre ús de la paraula en els debats oberts a conseqüència de les iniciatives formulades per l’extrema dreta, a fi de fixar la seva pròpia posició respecte a les matèries que aquestes iniciatives abordin. Els diputats i les diputades del grups parlamentaris que subscriguin aquesta estratègia evitaran en el possible les al·lusions personals als diputats i diputades de l’extrema dreta, en els debats, a fi de no ampliar el temps d’intervenció del que disposen, gràcies a un torn per al·lusions.\nProposta d'estratègia respecte a la presència de l'extrema dreta al Parlament


Els Mossos d'Esquadra troben el nen desaparegut de Santa Coloma de Farners a Figueres - El Gerió Digital\nEl seu pare l'espera a l'estació de Sils, on aquest divendres s'hi havia trobat la bicicleta del nen\nDissabte, 28 de gener de 2012 19:09h\nMohssine Benaissa ha estat localitzat a Figueres\nACN / La Selva, Alt Empordà / Figueres/Santa Coloma de Farners\nEl pare del jove, Mohamed Benaissa, ha destacat que desconeix les causes que haurien fet marxar el jove de casa. El progenitor no sap si el jove estava enfadat pel "model de vida que té la família" o perquè hauria tingut algun problema amb algun dels seus companys o amics.\nEl pare ha relatat que el seu fill s'ha posat en contacte mitjançant un telèfon mòbil i li ha dit que es trobava a Figueres. A partir d'aquí, tant ell com diversos agents dels Mossos d'Esquadra s'han dirigit cap a la capital de la comarca de l'Alt Empordà. No obstant això, un cop havien arribat a Figueres, Mohssine Benaissa hauria tornat a trucat al seu pare des d'un telèfon mòbil dient que "estava penedit d'haver marxat de casa" i que en aquells moments agafava un tren en direcció a Santa Coloma de Farners.\nLlavors el progenitor i els agents s'han dirigit cap a l'estació de Sils on esperen l'arribada del jove de 12 anys.\nPer altra banda, el regidor de Governació de Santa Coloma de Farners, Julio Fidalgo, ha destacat que els Mossos d'Esquadra han trobat el jove a la ciutat de Figueres. Segons Fidalgo els agents han identificat al jove que va desaparèixer el passat dimecres.


Roures critica l'escorcoll de la policia a la seu de Mediapro - comunicació21\nRoures critica l’escorcoll de la policia a la seu de Mediapro\nRedacció|2018-06-12T19:46:53+02:0012 juny 2018|Comunicació21\nLa policia judicial s’ha presentat aquest dimarts al matí a la seu de Mediapro a Barcelona per escorcollar els servidors de la seva filial Mediacloud (dedicada als serveis de hosting informàtic), per fer una cerca en els serveis llogats a l’Administració Oberta de Catalunya.\nEls agents han abandonat les instal·lacions una hora després amb les mans buides, un cop han comprovat que els servidors de Mediacloud no allotgen cap base de dades de l’AOC ni hi ha cap connectivitat entre elles, segons explica Mediapro.\n“Com que estem en fase de distensió s’ha presentat la policia”, ha ironitzat Jaume Roures a Catalunya Radio. Segons ell, tot plegat ha estat un intent “de crear un ambient de por i d’intimidació”, perquè “l’únic que busquen és perjudicar”.\nL’operació ha estat ordenada pel Jutjat d’Instrucció número 13 de Barcelona i també s’han realitzat escorcolls a la Conselleria d’Economia i el Centre de Telecomunicacions i Tecnologies de la Informació (CTTI).\nEn qualsevol moment, pots exercir el teu dret de desactivació o eliminació de les galetes d'aquest lloc web. Aquestes accions e


El Barça pot deixar la Lliga pràcticament sentenciada si guanya al Villamarín - Empordà\nEl Barça pot deixar la Lliga pràcticament sentenciada si guanya al Villamarín\nErnesto Valverde podria fer rotacions i donar minuts a Umtiti, Nelson Semedo i Arturo Vidal\nEl Barça visita aquest vespre el Betis al Villamarín en una prova exigent que l'equip blaugrana espera solucionar per anar-se'n a l'aturada de la Lliga com a líder encara més sòlid. No serà gens fàcil perquè els andalusos també necessiten guanyar en la seva dura pugna pels llocs europeus. El Betis té encara en el record el sonat triomf aconseguit en la primera volta al Camp Nou (3-4), cosa que va suposar la segona i última derrota de la Lliga fins ara de l'equip d'Ernesto Valverde -la primera va ser a Leganés (2-1). Des de llavors, el Barça no ha perdut en aquesta competició i els de Setién volen tenir el privilegi de ser l'únic equip que aquesta temporada pugui dir que li ha guanyat els dos partits d'aquest torneig al conjunt culé.\nLa formació sevillana, després d'encadenar durant les últimes setmanes decepcions amb les eliminacions en la Lliga Europa i la Copa del Rei i perdre com a local contra el Getafe (1-2), va ressorgir diumenge passat al camp del Celta (0-1) i això li va valer per seguir ferm a la recerca de les posicions continentals de la taula. Setién té les baixes de Barragán i Francis Guerrero i de Junior Firpo, fet que el deixa sense carrilers purs.\nDesprés de classificar-se per als quarts de final de la Lliga de Campions, el Barcelona busca la cinquena victòria consecutiva en la Lliga. Del Villamarín, els blaugranes han sortit invictes en les seves últimes sis visites i buscaran mantenir la ratxa. Valverde no pot comptar amb els lesionats Vermaelen, Rafinha i Dembélé i podria donar descans a homes com Lenglet, Arthur Melo i Alba. Umtiti, Arturo Vidal i Semedo es perfilen titulars. Boateng és a la llista.


Posted: 4 de juny de 2012\nLes pistes del CN Sant Cugat van acollir entre els caps de setmana del 19 i el 28 de maig el Campionat de Catalunya Sènior “5”.\nGran part de les finals previstes pel diumenge 20 de maig es van haver de suspendre per pluja i es van disputar entre el dissabte 27 i el dilluns 28.\nEl Campionat va aconseguir aplegar una gran participació i va culminar amb el lliurament de trofeus als guanyadors:\n+35: Bruno Barrientos (4-Cercle Sabadellès-1856) guanya a Albert López (1-C.N Sant Andreu) per 6/4 i 6/3.\n+45: Enrique Gaillard (2- C. Puigcerdà Poliesportiu) guanya a Marc Roses (4- CT. Andres Gimeno) per 7/6 i 6/2.\n+55: F. Javier Montoliu (2- CT. Andres Gimeno) guanya a Luis Merida (1- CT. Manresa) per 7/6 i 6/4.\n+65: Gregorio Verdugo (2- CT. de la Salut) guanya a Jose A. Gómez (1- CT. Sant Boi) per 7/5 i 6/0.\nDOBLES MASCULINS +35\nAntonio Cano (1- CE Universitari) i Albert López (1-CN Sant Andreu) guanyen a Jose Mª Araujo (2-CT Alella-Sistres) i a Ramzi Radi Shuaibi (2- RCT del Turó) per 7/6 i 6/4\n+35: Yolanda Civit Canals (CN Sant Cugat) guanya a Judith Bofill (2- CT Barcelona-Teià) per 7/6 i 6/1\n+ 45: Magda Gual (1-CT Tarragona) guanya a Francesca Coronas (2- CD Terrassa Hockey) per 3/6, 7/6, 6/1\n+ 55: Rosa Mª Togores (1-RCT Barcelona-1899) guanya a Angela Díaz (2-CN Sant Cugat) Wo Just.


Sara Carbonero supera amb èxit la quimioteràpia\nper Laura Castaño dimecres, 6 de novembre 2019 - 13:58h\nBones notícies per Sara Carbonero. Després que fa mig any li diagnostiquessin càncer d’ovaris, la periodista per fi pot dir que ha superat amb èxit el tractament de quimioteràpia a què s’estava sotmetent.\nFa uns dies, el seu marit Iker Casillas ja avançava que quelcom estava succeïnt, al afirmar a les seves xarxes que estaven de celebració: «Un dia per estar molt alegre», va declarar el porter sense donar més pistes sobre què es tractava; ha estat ara, gràcies a la revista '¡Hola!', que ha sortit a la llum que les bones notícies provenien de l'equip mèdic i feient referència a la malaltia de Sara Carbonero.\nPer la seva banda, la periodista també va fer avivar les sospites que ella era la protagonista de la celebració quan aquesta va publicar a Instagram una instantània que il·lustrava una targeta de felicitació molt emotiva que li havia enviat la seva amiga Isabel Jiménez, acompanyada d'un gran ram de flors, i que la felicitava: «Hi ha molt per celebrar, comare!»,\nDes del moment que la periodista va saber del seu càncer, va fer gala d’un gran optimisme, un estat d'ànim que segons els metges, sempre ajuda a superar una malaltia com aquesta. Conscient dels mesos que l’esperaven, va voler afrontar el procés amb esperança, afirmant: «Sé que el camí serà dur però també que tindrà un final feliç. Compto amb el suport de la meva família i amics i amb un gran equip mèdic», va anunciar aleshores.\nAixí doncs, el pronòstic de Sara Carbonero s’ha complert, i el final feliç que esperava està cada cop més a prop, ja que després de finalitzar el tractament amb èxit, ara només li queda sotmetre’s a revisions periòdiques per controlar la malaltia; tal com assegurava l’entorn proper de la periodista a la citada revista:«Tot ha anat bé. El seu pronòstic ha estat bo des del principi».\nAra Sara i Iker poden mirar al futur | Catalunyadiari.cat\nLa parella afronta doncs l’any que està per venir amb molta il·lusió i amb ganes de fer coses noves, almenys així ho afirmava Carbonero a les seves xarxes ara fa uns dies: «Plans per al 2020, casaments, comiats de solters, un viatge pendent i un concert».